b'\n_START_ARTICLE_\nEinar Gundersen\n_START_SECTION_\nKlubbkarriere\n_START_PARAGRAPH_\nEinar Gundersen debuterte for Odd i 1914 og spilte for dem til 1927, med unntak av \xc3\xa9n sesong i Sn\xc3\xb8gg (1916). Han vant Norgesmesterskapet med Odd i 1915, 1919, 1922, 1924 og 1926. I tillegg vant han seks kretsmesterskap med Odd og ett med Sn\xc3\xb8gg._NEWLINE_I perioden desember 1921 til mai 1922 spilte han for den franske klubben FC Cette. Han scoret sju m\xc3\xa5l i debutkampen, og ble straks en publikumsyndling. Likevel takket han nei til \xc3\xa5 forlenge oppholdet. Han avslo p\xc3\xa5 samme tid ogs\xc3\xa5 et tilbud om \xc3\xa5 bli profesjonell i Millwall._NEWLINE_I 1928 flyttet Gundersen til T\xc3\xb8nsberg, hvor han hadde f\xc3\xa5tt jobb som brannmann. Her ble han ogs\xc3\xa5 spillende trener i T\xc3\xb8nsberg Turn, der han spilte til han la opp i 1932.\n_START_SECTION_\nLandslagskarriere\n_START_PARAGRAPH_\nEinar Gundersen debuterte p\xc3\xa5 Norges landslag mot Danmark i 1917. Han spilte totalt 33 landskamper frem til 1928 og scoret 26 m\xc3\xa5l. Bare J\xc3\xb8rgen Juve har scoret flere._NEWLINE_Einar Gundersen scoret ett av m\xc3\xa5lene i Norges f\xc3\xb8rste landslagsseier, 3-1 over Danmark i 1918. \xc3\x85ret etterp\xc3\xa5 var han med p\xc3\xa5 \xc3\xa5 vinne nordisk mesterskap._NEWLINE_I 1920 var han med i OL i Antwerpen, der Norge slo regjerende mester og storfavoritt Storbritannia 3-1. Einar Gundersen scoret ett av m\xc3\xa5lene._NEWLINE_Etter at han la opp, var Einar Gundersen medlem av landslagets uttakningkomit\xc3\xa9 i mange \xc3\xa5r, hvor han blant annet har f\xc3\xa5tt \xc3\xa6ren for \xc3\xa5 ha \xc2\xaboppdaget\xc2\xbb Thorbj\xc3\xb8rn Svenssen.\n_START_SECTION_\nAnnet\n_START_PARAGRAPH_\nEinar Gundersen fikk flere utmerkelser for sine meritter som fotballspiller, blant annet NFFs h\xc3\xb8yeste utmerkelse, gullmerket, i 1928. Han var ogs\xc3\xa5 aktiv lokalpolitiker for Arbeiderpartiet i T\xc3\xb8nsberg._NEWLINE_Hans yngre bror, Olav Gundersen, og nev\xc3\xb8, Einar \xc2\xabJeisen\xc2\xbb Gundersen, spilte ogs\xc3\xa5 p\xc3\xa5 Norges landslag.'